গাজায় অলৌকিক শিশুর জন্ম

ফিলিস্তিন-ইসরায়েল যুদ্ধের ২০তম দিনে পদার্পণ করেছে। যুদ্ধের ভয়াবহ বিপর্যয়ের মুখে গাজা। এই ভয়াবহতার মধ্যে সেখানে জন্ম হয়েছে এক অলৌকিক শিশুর। হামলায় গর্ভবতী মা মারা গেলেও বেঁচে রয়েছে মক্কা নামের এক শিশু। খবর আলজাজিরার।

আল জাজিরার এই প্রতিবেদনে বলা হয়েছে, ইসরায়েলের হামলায় তৃতীয় তলা থেকে নিচে পড়ে যান শিশু মক্কার মা দারিন। এসময় হামলায় আহত হয়েছিলেন তার বাবা আয়মান আবু শামালাহ। তবে কয়েক সেকেন্ডের মধ্যে নিজেকে রক্ষা করে স্ত্রীকে হণ্যে হয়ে খুঁজতে থাকেন তিনি।

নিজের অভিজ্ঞতার বর্ণনা দিয়ে আয়মান বলেন, আমি ভেবেছিলাম দারিন এবং আমার সন্তান এত জোরে নিচে পড়ার পরে হয়তো মারা গেছে। কিন্তু শেষ পর্যন্ত তাদের নিচে মেঝেতে পড়ে থাকতে দেখে আমি আশ্বস্ত হয়েছিলাম। জ্ঞান হারানোর আগে দারিন তাকে সন্তানের খেয়াল রাখার কথা জানান।

হামলার ভয়াবহতা উল্লেখ করে তিনি বলেন, বিস্ফোরণে দারিনের দেহ এতটা বিকৃত হয়ে গিয়েছিল যে, ট্রাউজার দেখে স্ত্রীকে শনাক্ত করেন তিনি। পরে আবু ইউসুফ আল নাজ্জার হাসপাতালে তাকে নেওয়া হলে সেখানে তিনি চিকিৎসকদের কাছে সন্তানকে বাঁচানোর অনুরোধ করতে থাকেন। চিকিৎসকরা সিজারিয়ান অপারেশন করে শিশুটিকে বের করে আনতে সক্ষম হন। এরপর নবজাতককে জরুরিভাবে রাফাহ এমিরেটস রেড ক্রিসেন্ট হাসপাতালের পেডিয়াট্রিক ইউনিটে নিয়ে যাওয়া হয়।

সংবাদমাধ্যম জানিয়েছে, ইসরায়েলের বোমা হামলা থেকে বাঁচতে রাফাতে আত্মীয়দের কাছে আশ্রয় নিয়েছিলেন দারিন ও তার স্বামী আয়মান। কিন্তু আশ্রয় নেওয়া বিল্ডিংয়ে ইসরায়েলি বাহিনী আঘাত করলে হামলায় আয়মান তার স্ত্রী ও বাকি সন্তানসহ চারজন আত্মীয় এবং তাদের দুই সন্তান হারিয়েছেন।

হাসপাতালের জরুরি বিভাগের প্রধান মোহাম্মদ সালামেহ এএফপিকে জানান, নবজাতকের অবস্থা খুবই গুরুতর ছিল। তাকে এখানে আনার সঙ্গে সঙ্গে ভেন্টিলেটরে রাখা হয়। এ সময় তার মস্তিষ্কে অক্সিজেন পৌঁছাচ্ছিল না। তাকে রাখা ইনকিউবেটরে একটি ট্যাগে লেখা ছিল : শহীদ দারিন এবং আবু শামালাহের শিশু। জন্ম তারিখ ২১ অক্টোবর- একই তারিখে তার অন্য দুটি সন্তানেরও জন্ম হয়েছিল। কিন্তু আজ তারা অতীত।