ইসরায়েলি বোমায় নিষিদ্ধ সাদা ফসফরাস নিক্ষেপের প্রমাণ

সিবিএন ডেস্ক:

গাজা ও লেবাননের হামলায় নিষিদ্ধ সাদা ফসফরাস বোমা ব্যবহারের প্রমাণ পেয়েছে মানবাধিকার সংস্থা হিউম্যান রাইটস ওয়াচ (এইচআরডব্লিউ)।

আল জাজিরার এক সংবাদে এ তথ্য উঠে আসে।

সংস্থাটি এক বিবৃতিতে বলে, গত ১০ অক্টোবর লেবাননে এবং ১১ অক্টোবর গাজায় নিক্ষিপ্ত ইসরায়েলি বোমাগুলো পর্যবেক্ষণ করা হয়। তদন্তকর্মীরা জানিয়েছে, সেসব বোমার মধ্যে সাদা ফসফরাস বোমাও ব্যবহার করা হয়েছে।

হিউম্যান রাইটস ওয়াচ আরও জানায়, সাদা ফসফরাস মারাত্মক আগ্নেয়াস্ত্র হিসেবে বিবেচিত। আন্তর্জাতিক নীতি অনুযায়ী বেসামরিক কোনো স্থানে এই বোমার ব্যবহার নিষিদ্ধ। এর পাশাপাশি সাদা ফসফরাস সমৃদ্ধ অস্ত্র বেসামরিক এলাকায় ব্যবহার করা যুদ্ধাপরাধের শামিল।